《同汪正夫行夫望鄱江》
宋代·刘子翚

夜梦鄱江清，晓踏鄱阳县。
云涛著眼新，还疑梦中见。
寒声彭蠡著，冻色庐峰现。
时方冬气深，水缩川原变。
连沙突堆阜，派港分组练。
萧萧蓬鬓风，瑟瑟葭丛霰。
奇观信幽绝，领略殊未遍。
何当烟艇高，载我行镜面。
二难今胜流，爱客移清燕。
饮酣生泰和，语妙融交战。
衰迟百不堪，一快天与便。
回筇晚霁中，路压沧浪转。
波光似留人，随裾荡华绚。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。